Medisin som kan gi trøbbel i solen
Ved Nasjonalforeningen for folkehelsens Hjertelinje får de flere henvendelser fra bekymrede hjertepasienter som lurer på om de kan sole seg på utenlandsferien i sommer. Sykepleier ved Hjertelinjen, Øivind Kristensen, trekker spesielt fram hjertemedisinen Cordarone, med virkemidlet Amiodaron, et legemiddel som brukes av cirka 5000 nordmenn.- Lys fra solen kan gi hudskader og langvarige pigmentforandringer hos personer som bruker denne hjertemedisinen. I tillegg til klær bør man også beskytte seg med solkrem med tilstrekkelig høy faktor og beskyttelse mot UV-stråling, sier han til VG. Kristensen trekker også fram medisinens lange halveringstid: - Det kan ta flere måneder før denne medisinen er ute av kroppen, sier han. Ifølge medisinsk fagdirektør i Statens Legemiddelverk, Steinar Madsen er som regel pasienter som er vant til å bruke legemidler klar over risikoen for bivirkninger med soling. - Men de som bruker legemidler for en kortere periode er ikke nødvendigvis like klar over at de kan få reaksjoner. De fleste hudreaksjoner vil gå over, men i verste fall kan du risikere å få langvarige hudplager. Men det er ikke bare hjertemedisiner som kan gi deg ubehagelige reaksjoner i sydensolen: Tiazider, legemidler som brukes mot høyt blodtrykk og hjerterytmeforstyrrelser, brukes av over 260000 nordmenn. I sjeldne tilfeller kan de gi langvarig overømfintlighet mot lys.- P-piller og sol kan gi pigmentflekker i ansiktet, heldigvis er dette en sjelden bivirkning, sier Madsen, som mener det kan være lurt å prøve seg forsiktig frem med solingen om du akkurat har begynt på p-pillen. Dersom du bruker noen av medisinene på listen, kan det være lurt å spørre fastlegen eller apoteket om råd. - Ikke slutt med medisinen eller reduser dosen på egenhånd, sier Madsen. Noen legemidler kan også gi deg andre problemer på utenlandsferien: - Det mest farlige er nok at blodfortynningen med Marevan (warfarin) kan komme i ulage, blant annet på grunn av annen kost og alkohol. Prøv og hold kostholdet mest mulig likt som hjemme, og vær forsiktig med alkohol. Er du lenger enn 14 dager i utlandet bør du gå til en lokal lege eller sykehus for å få målt blodfortynningsgraden, sier Madsen.Legemiddelprodusentene understreker at de opplyser tydelig om bivirkninger i pakningsvedlegget som følger med medisinen. - Der står det at det er viktig å følge anvisningen nøye og være oppmerksom på eventuelle bivirkninger, som for eksempel overfølsomhet for sollys, sier medisinsk direktør Synnøve Jespersen i Sanofi-Aventis, som er en av produsentene av bak hjertemedisinen Cordarone. Nycomed Pharma står bak blodfortynningsproduktet Marevan, som av Legemiddelverket nevnes som potensielt særlig farlig i en feriesituasjon. - Vi kan bare bekrefte det Steinar Madsen sier. Det er viktig at mat- og drikkevarer er mest mulig uendret i ferien, sier registreringssjef Lisbet Rognerud i selskapet. - Det er viktig å følge den informasjonen som er gitt i pakningsvedlegget. I pakningsvedlegget står det alt som er nødvendig for riktig bruk av legemidlet, også eventuell forsiktighet ved soling.* Kaptopril Brukes mot høyt blodtrykk og hjertesvikt. Kan gi utslett. * Tiazider Brukes mot høyt blodtrykk. Kan i sjeldne tilfeller gir langvarig overømfintlighet for sollys. Finnes i mange legemidler mot høyt blodtrykk og brukes av over 260 000 nordmenn. * Amiodaron Brukes mot hjerterytmeforstyrrelser. Gir ofte overømfintlighet for sollys. Pasienter som bruker legemidlet må unngå soling eller bruke solkrem med høy faktor. Lysutslettet kan oppstå flere måneder etter avsluttet behandling.* Naproksen Brukes mot smerter ved slitasjegikt og revmatisme. Kan i sjeldne tilfeller gi utslett og overømfintlighet for sollys. * Diklofenak gel Brukes mot slitasjegikt i fingrene. Kan gi lysutslett i opp til 2 uker etter siste påføring.* Doksycyklin l Brukes mot chlamydiainfeksjoner, lungebetennelse og bronkitt og andre infeksjoner. Kan gi utslett. *Tetracykliner l Brukes mot lungebetennelse, bronkitt og kviser. Kan gi utslett og solømfintlighet. *Trimetoprim l Brukes mot urinveisinfeksjoner. Kan gi utslett. *Trimetoprim-sulfa Brukes mot urinveisinfeksjoner og luftveisinfeksjoner. Kan gi utslett.Hormonene som finnes i p-piller og hormontilskudd kan sammen med soling i sjeldne tilfeller gi utslett i form av brunaktige flekker i ansiktet.* Haloperidol l Brukes mot forskjellige psykiske lidelser. Kan i sjeldne tilfeller gi utslett. Kilde: Steinar Madsen, medisinsk fagdirektør i Legemiddelverket
Om du går på medisiner og planlegger å reise til varmere strøk i sommer, må du være ekstra forsiktig i sola. Sjekk listen over hvilke medisiner her.